|  |
| --- |
| PATVIRTINTA |
| Klaipėdos miesto savivaldybės administracijos |
| direktoriaus 2019 m. rugpjūčio 14 d. |
| įsakymu Nr. AD1-1112 |

**EUROPOS JAUNIMO SOSTINEI 2021 M. SKIRTŲ PROJEKTŲ VERTINIMO EKSPERTŲ DARBO REGLAMENTAS**

**I SKYRIUS**

**BENDROSIOS NUOSTATOS**

1. Europos jaunimo sostinei 2021 m. skirtų projektų vertinimo ekspertų darbo reglamentas (toliau – Reglamentas) nustato Klaipėdos miesto savivaldybės administracijai (toliau – Savivaldybės administracija) paslaugas teikiančių ekspertų (toliau – ekspertai) darbo organizavimą, jiems teikiant išvadas dėl Jaunimo politikos plėtros programos lėšomis finansuojamų Europos jaunimo sostinei 2021 m. skirtų programų projektų (toliau – projektai) finansavimo.

2. Ekspertai savo veikloje vadovaujasi Europos jaunimo sostinės 2021 m. skirtų projektų finansavimo Klaipėdos miesto savivaldybės biudžeto lėšomis tvarkos aprašu (toliau – Tvarkos aprašas), paraiška Europos jaunimo sostinės 2021 m. titului gauti, patvirtinta Klaipėdos miesto savivaldybės tarybos 2018 m. rugsėjo 27 d. sprendimu Nr. T2-197 „Dėl pritarimo Klaipėdos miesto savivaldybės paraiškai Europos jaunimo sostinės 2021 titului gauti“ ir kitais teisės aktais.

3. Ekspertai savo veiklą grindžia objektyvumo, nepriklausomumo, nešališkumo, konfidencialumo, kolegialumo, įstatymų viršenybės, lygiateisiškumo, skaidrumo ir kitais su ekspertų vykdoma veikla susijusiais principais, nustatytais Lietuvos Respublikos teisės aktuose.

4. Prieš pradėdami vertinti projektų paraiškas, ekspertai pasirašo Savivaldybės administracijos direktoriaus nustatytos formos nešališkumo deklaraciją ir konfidencialumo pasižadėjimą. Šie dokumentai saugomi pas Savivaldybės administracijos Jaunimo reikalų koordinatorių (toliau – Jaunimo reikalų koordinatorius) visą ekspertų darbo kadenciją.

5. Reglamente vartojamos sąvokos yra suprantamos taip, kaip jos yra apibrėžtos Tvarkos apraše ir kituose teisės aktuose.

6. Ekspertai vertina ir teikia išvadas Savivaldybės administracijai ir Europos jaunimo sostinės tarybai (toliau – EJST) dėl jiems šio Reglamento nustatyta tvarka pateiktų projektų paraiškų (toliau – paraiškos) naudos ir kokybės vertinimo individualiai ir dalyvaudami ekspertų grupių veikloje.

**II SKYRIUS**

**EKSPERTŲ GRUPIŲ SUDARYMAS IR JŲ VEIKLOS ORGANIZAVIMAS**

7. Ekspertų grupės yra sudaromos Savivaldybės administracijos direktoriaus įsakymu iš ekspertų duomenų bazėje (toliau – duomenų bazė) esančių ekspertų, atsižvelgiant į atskiroms programoms pateiktas paraiškas. Savivaldybės administracija įsipareigoja saugoti ekspertų anonimiškumą visą kadencijos laikotarpį.Savivaldybės administracijos direktoriaus įsakymai dėl ekspertų grupių formavimo yra nuasmeninami.

8. Atskirų programų ekspertų grupę gali sudaryti nuo 3 iki 5 duomenų bazėje esančių ekspertų.

9. Pagrindinė ekspertų grupės veiklos forma yra posėdžiai, kuriuos organizuoja ir juos techniškai aptarnauja (rašo posėdžių protokolus, rengia kitus su posėdžiais susijusius dokumentus) Savivaldybės administracijos Socialinių reikalų departamento vyr. specialistas arba Jaunimo reikalų koordinatorius.

10. Ekspertų grupei vadovauja ekspertų grupės vadovas, renkamas atviru balsavimu paprasta balsų dauguma pirmojo ekspertų grupės posėdžio metu. Ekspertų grupės vadovas privalo ekspertų grupės posėdžius organizuoti taip, kad jų metu būtų priimti šio Reglamento ir kitų teisės aktų reikalavimus atitinkantys ekspertų grupės sprendimai.

11. Ekspertų grupės posėdžių laiką, suderinęs su ekspertu grupės vadovu ir kitais nariais, nustato ir posėdžius sušaukia Savivaldybės administracijos Socialinių reikalų departamento vyr. specialistas arba Jaunimo reikalų koordinatorius. Ekspertų grupės posėdis yra teisėtas, kai į jį yra atvykę ar nuotoliniu būdu dalyvauja ne mažiau kaip pusė visų ekspertų grupės narių. Ekspertų grupės posėdžiai nėra vieši.

12. Ekspertų grupės posėdyje negalintis dalyvauti ekspertų grupės narys privalo apie tai nedelsdamas pranešti Savivaldybės administracijos Socialinių reikalų departamento vyr. specialistui arba Jaunimo reikalų koordinatoriui ir ekspertų grupės vadovui. Posėdyje nedalyvaujančio ekspertų grupės nario šiame Reglamente nustatyta tvarka užpildyta ir pateikta individualaus paraiškų vertinimo lentelė yra laikoma jo raštiška nuomone.

13. Ekspertų grupės posėdžio metu ekspertų grupės narys turi teisę teikti siūlymą dėl kito ekspertų grupės nario nušalinimo nuo paraiškos svarstymo, jeigu yra pagrįstai manoma, kad kito ekspertų grupės nario nušalinimas atitinka nešališkumo deklaracijoje nustatytus pagrindus. Pareiškus nušalinimą ekspertų grupės vadovui ir posėdyje dalyvaujančių ekspertų grupės narių balsams pasiskirsčius po lygiai, sprendimą dėl ekspertų grupės vadovo nušalinimo priima Savivaldybės administracijos direktorius. Ekspertų grupės narys, dėl kurio nušalinimo balsuojama, balsavime nedalyvauja.

14. Priėmus sprendimą dėl ekspertų grupės nario nušalinimo nuo paraiškos vertinimo, tokio sprendimo pagrindimas fiksuojamas ekspertų grupės posėdžio protokole, kartu perskaičiuojant ekspertų grupės narių paraiškai skirtų balų ir siūlomų skirti sumų vidurkius, eliminuojant nušalinto ekspertų grupės nario vertinimą.

15. Nusišalinęs ar nuo paraiškos vertinimo nušalintas ekspertų grupės narys privalo tokios paraiškos svarstymo metu palikti patalpą, kurioje vyksta ekspertų grupės posėdis.

16. Ekspertų grupės sprendimai priimami posėdžiuose dalyvaujančių ekspertų grupės narių paprasta balsų dauguma, įskaitant ekspertų grupės nario balsą, kurio nuomonė pateikta raštu. Jei balsai pasiskirsto po lygiai, lemiamu laikomas ekspertų grupės vadovo balsas.

17. Ekspertų grupės sprendimai įforminami posėdžių protokolais. Ekspertų grupės narių individualaus paraiškų vertinimo lentelės ir šių lentelių suvestinė yra neatskiriamos protokolo dalys. Protokolą ir individualaus paraiškų vertinimo lentelių suvestinę pasirašo ekspertų grupės vadovas ir protokolą rengęs Savivaldybės administracijos Socialinių reikalų departamento vyr. specialistas arba Jaunimo reikalų koordinatorius, individualaus paraiškų vertinimo lenteles – kiekvienas ekspertų grupės narys individualiai.

**III SKYRIUS**

**PARAIŠKŲ VERTINIMO IR IŠVADŲ DĖL JŲ TEIKIMO TVARKA**

18. Europos jaunimo sostinės 2021 m. dalinio finansavimo konkursams pateiktų paraiškų vertinimą sudaro šios dalys:

18.1. administracinis vertinimas, kurį atlieka Jaunimo reikalų koordinatorius;

18.2. ekspertų individualus paraiškų vertinimas. Kiekvieną paraišką vertina nuo 3 iki 5 ekspertų. Vieno teikimo paraiškasvertina vienodas ekspertų skaičius;

18.3. susumuotų individualaus vertinimo duomenų svarstymas ekspertų grupės posėdžio metu;

18.4. ekspertų grupių posėdžių metu patvirtintų vertinimo duomenų pristatymas EJST.

19. Savivaldybės administracijos Socialinių reikalų departamento vyr. specialistas arba Jaunimo reikalų koordinatorius ekspertų grupės nariams elektroniniu būdu pateikia paraiškas individualiam jų įvertinimui. Kartu su paraiškomis pateikiama šio Reglamento 20 punkte nustatytus reikalavimus atitinkanti individualaus paraiškų vertinimo lentelės forma, paraiškų vertinimą reglamentuojantys teisės aktai ir planuojama mažiausia ir didžiausia paraiškose nurodytiems projektams finansuoti lėšų suma. Ekspertų grupės nariai paraiškas įvertina per 10 darbo dienų nuo paraiškų perdavimo ekspertams.

20. Paraiškos individualaus vertinimo lentelėje nurodoma: paraišką pateikusi organizacija, projekto veiklos pavadinimas, prašoma ir visa projektui įgyvendinti reikalinga suma ir Klaipėdos miesto savivaldybės biudžeto lėšomis dalinai finansuojamų Europos jaunimo sostinės 2021 m. programų projektų turinio išlaidų pagrįstumo vertinimo kriterijai (toliau – Kriterijai), nurodyti Klaipėdos miesto savivaldybės biudžeto lėšomis dalinai finansuojamų Europos jaunimo sostinės 2021 m. programų projektų turinio išlaidų pagrįstumo vertinimo kriterijų apraše ir ekspertinio vertinimo formoje (toliau – Kriterijų aprašas), patvirtintuose Klaipėdos miesto savivaldybės administracijos direktoriaus 2019 m. rugpjūčio 6 d. įsakymu Nr. AD1-1096 „Dėl Europos jaunimo sostinės 2021 m. programų projektų dalinio finansavimo iš Klaipėdos miesto savivaldybės biudžeto lėšų paraiškos ir Klaipėdos miesto savivaldybės biudžeto lėšomis dalinai finansuojamų Europos jaunimo sostinės 2021 m. programų projektų turinio išlaidų pagrįstumo vertinimo Kriterijų aprašo ir ekspertinio vertinimo formų patvirtinimo“, ekspertų grupės nario vertinimas – paraiškai pagal Kriterijus skiriami balai ir jų suma, projektui įgyvendinti siūlomos skirti sumos dydis, remiantis Kriterijų aprašu, argumentuota išvada dėl projekto atitikties nustatytiems vertinimo Kriterijams.

21. Ekspertų grupės narys, vadovaudamasis šiuo Reglamentu ir kitais teisės aktais bei turima kompetencija ir patirtimi, įvertina visas jam pateiktas paraiškas, užpildo individualaus paraiškų vertinimo lentelę ir pateikia ją Savivaldybės administracijos Socialinių reikalų departamento vyr. specialistui arba Jaunimo reikalų koordinatoriui (elektroniniu paštu arba individualiai).

22. Jeigu paraiškai skiriamų balų suma yra ne mažesnė kaip 60 balai, ekspertų grupės narys siūlo finansuoti projektą. Tokiu atveju prioritetas yra teikiamas paraiškai, kurios vertinimo balų suma yra didžiausia.

23. Jeigu paraiškos vertinimo balų suma yra mažesnė nei 60 balai arba nesurenka bent vienoje vertinimo Kriterijų grupėje, remiantis Kriterijų aprašu, nustatyto pereinamojo balo, ekspertų grupės narys siūlo nefinansuoti projekto. Tokiu atveju paraiškos individualaus vertinimo lentelėje, nurodant projektui įgyvendinti siūlomą skirti sumą, rašomas „1“ (vienetas).

24. Esant nešališkumo deklaracijoje nurodytiems pagrindams, ekspertų grupės narys paraiškos nevertina ir tai nurodo individualaus paraiškų vertinimo lentelėje.

25. Nuo paraiškos vertinimo nusišalinus daugiau nei pusei ekspertų grupės narių, Savivaldybės administracijos direktorius paskiria tiek kitų ekspertų paraiškos vertinimui, kad susidarytų kvorumas ekspertų grupėje.

26. Savivaldybės administracijos Socialinių reikalų departamento vyr. specialistas arba Jaunimo reikalų koordinatorius įvertina ekspertų grupės narių pateiktose paraiškų individualaus vertinimo lentelėse nurodytų duomenų atitiktį šame Reglamente ir kituose teisės aktuose nustatytiems reikalavimams ne vėliau kaip per 3 darbo dienas nuo jų gavimo dienos.

27. Savivaldybės administracijos Socialinių reikalų departamento vyr. specialistas arba Jaunimo reikalų koordinatorius, nustatęs ekspertų grupės nario pateiktos paraiškos individualaus vertinimo lentelės trūkumus (nėra argumentuotos išvados dėl projekto atitikties Kriterijams), šiuos trūkumus individualiai arba elektroniniu būdu nurodo ekspertų grupės nariui ir nustato terminą jiems pašalinti. Nepašalinus trūkumų per nustatytą terminą, ekspertų grupės nario įvertinimas dėl paraiškų, kurių vertinime nustatyti trūkumai, yra eliminuojamas. Tokiu atveju ekspertų grupėje likus mažiau nei minimaliam Reglamento 8 punkte nustatytam ekspertų grupės narių skaičiui, Savivaldybės administracijos direktorius skiria naują (-us) ekspertų grupės narį (-ius).

28. Tinkamai užpildytoje individualaus paraiškų vertinimo lentelėje nurodyti duomenys yra galutiniai ir nekeičiami.

29. Savivaldybės administracijos darbuotojas iki pirmojo ekspertų grupės posėdžio parengia šio Reglamento 31 punkte nustatytus reikalavimus atitinkančią ekspertų grupės narių tinkamai užpildytų ir pateiktų individualaus paraiškų vertinimo lentelių suvestinę (toliau – lentelių suvestinė) ir teikia ją svarstyti ekspertų grupei jos posėdžio metu. Lentelių suvestinė tvirtinama šio Reglamento 32 punkte nustatyta tvarka.

30. Lentelių suvestinėje nurodoma: paraišką pateikęs asmuo, projekto pavadinimas, prašoma ir visa projektui įgyvendinti reikalinga suma, ekspertų grupės narių kiekvienai paraiškai skirtų balų suma ir siūlomo skirti finansavimo suma, ekspertų grupės narių projektui įgyvendinti siūlomų skirti balų ir sumų vidurkiai, informacija apie nuo paraiškos vertinimo nusišalinusį (-ius) ekspertų grupės narį (-ius).

31. Lentelių suvestinėje nurodoma iš eilės nuo didžiausios iki mažiausios ekspertų grupės narių paraiškai skirtų balų vidurkių suma.

32. Savivaldybės administracijos Socialinių reikalų departamento vyr. specialistas arba Jaunimo reikalų koordinatorius ekspertų grupės posėdžio metu pristato lentelių suvestinę ir siūlo priimti konsoliduotą išvadą dėl projektams įgyvendinti siūlomų skirti sumų. Ekspertų grupei priėmus sprendimą keisti lentelių suvestinėje nurodytus duomenis, toks sprendimas yra argumentuojamas ir pateikiamas minėtoje suvestinėje. Lentelių suvestinę pasirašo kiekvienas posėdyje dalyvavęs ekspertų grupės narys, Savivaldybės administracijos Socialinių reikalų departamento vyr. specialistas arba Jaunimo reikalų koordinatorius. Pasirašytos lentelių suvestinės prilyginamos ekspertų grupės posėdžio protokolams. Paraiškų teikėjai turi teisę susipažinti su nuasmenintomis lentelių suvestinėmis.

33. Reglamento 32 punkte nustatyta tvarka patvirtinta ir pasirašyta lentelių suvestinė yra laikoma ekspertų grupės konsoliduotomis išvadomis, teikiamomis EJST narių susirinkimui. Šias išvadas EJST pristato ekspertų grupės vadovas, o jeigu jis negali – kitas ekspertų grupės narys. Pristatyme turi teisę dalyvauti visi ekspertų grupės nariai.

**IV SKYRIUS**

**BAIGIAMOSIOS NUOSTATOS**

34. Jeigu ekspertų grupės narys nevykdo arba netinkamai vykdo šiame Reglamente nurodytas pareigas ir per Savivaldybės administracijos Socialinių reikalų departamento vyr. specialisto arba Jaunimo reikalų koordinatoriaus nustatytą terminą šių trūkumų nepašalina, nesilaiko konfidencialumo pasižadėjimo nuostatų, Savivaldybės administracijos direktorius priima sprendimą pašalinti ekspertą iš ekspertų grupės sudėties.

*\_\_\_\_\_\_\_\_\_\_\_\_\_\_\_\_*